Fontano (Simferopola distrikto)

Fontano (, , ) estas vilaĝo en la Ĉistenka komunumo de la Simferopola distrikto (Aŭtonoma Respubliko Krimeo). Laŭ la censo de la jaro 2001 en la vilaĝo loĝis 1885 homoj.

 Geografio 
La vilaĝo situas tuj ĉe la sud-okcidenta limo de Simferopolo (kaj, fakte, estas opiniata kiel ĝia antaŭurbo). Apud la vilaĝo pasas la aŭtovojo Simferopolo—Baĥĉisarajo—Sebastopolo.

Krom Simferopolo mem la plej proksimaj loĝlokoj al Fontano estas la vilaĝoj Ĉistenko (situanta ĉirkaŭ 1,5 kilometrojn sud-okcidente), Triprudno (situanta ĉirkaŭ 1,5 kilometrojn okcidente) kaj Novonikolajevko (situanta ĉirkaŭ 1,5 kilometrojn oriente).

 Historio 
La unua skriba mencio pri la vilaĝo (sub la nomo Jangurĉu) aperis en la jaro 1692. Tiutempe en la vilaĝo loĝis la filo de tiama vic-ĥano de la Krimea Ĥanlando.

En la jaro 1784 la vilaĝo estis menciita jam sub la nomo Jagmurĉe. Laŭ la statistikaj informoj de la jaro 1805 la vilaĝo (jam menciita sub la nomo Jagmurĉi) estis loĝata de 93 krime-tataroj. Meze de la 19a jarcento la loĝantaro iom malkreskis, tamen ne tiom signife, kiel en multaj aliaj vilaĝoj (kaŭze de elmigrado de krime-tataroj en Turkion). Laŭ la statistikaj informoj de la jaro 1887 la vilaĝo havis 21 kortojn kaj estis loĝata de 136 homoj.

Dum la sovetia tempo la nomo de la vilaĝo estis plej ofte menciata kiel Jagmurci. En la jaro 1926 la vilaĝo ankoraŭ ekzistis kiel unu Jagmurci. Tamen, en la 1930aj jaroj oni decidis administre disdividi ĝin je la du apartaj vilaĝoj: Supra Jagmurci kaj Malsupra Jagmurci.

Maje 1944 la krime-tatara loĝantaro de Krimeo estis deportita, kaj la vilaĝoj senhomiĝis. Por kompensi mankon de loĝantoj, la 12an de aŭgusto 1944 oni akceptis la decidon transloĝigi en Krimeon kolĥozanojn el diversaj regionoj de RSFSR kaj UkrSSR. La 18an de majo 1948 per la ukazo de la Prezidio de la supera konsilio de RSFSR la nomoj de la du vilaĝoj estis ŝanĝitaj al Verĥnije Fontani (ruse — Supraj Fontanoj) kaj Niĵnije Fontani (Malsupraj Fontanoj).

Per la decido de la Krimea plenum-komitato la 8an de septembro 1958 la du vilaĝoj (Supraj kaj Malsupraj Fontani) estis unuigitaj, ĉar ili jam fakte prezentis unu tuton.

 Dinamiko de la loĝantaro 
 1805 — 93 homoj (ĉiuj — krime-tataroj)
 1864 — 74 homoj
 1887 — 136 homoj
 1926 — 132 homoj (124 rusoj, 8 ukrainoj)
 1939 — 132 homoj
 1989 — 383 homoj
 2001 — 1885 homoj

 Nuntempo 
Laŭ la rezultoj de la tutukrainia censo de la jaro 2001 en la vilaĝo loĝis 1885 homoj (la pli ĝisdataj pritaksoj de la jaro 2009 mencias 2201 loĝantojn). La areo de la vilaĝo estas 364 hektaroj, la kvanto de kortoj estas 600.

La loĝantaro de la vilaĝo ĉefe okupiĝas pri agrikulturo. Krome, la vilaĝo estas populara tereno por konstruado de somerdomoj. Fontano estas transporte ligita al Simferopolo per enurbaj busaj linioj.

 Referencoj 

 Eksteraj ligiloj 



Kategorio:Vilaĝoj de Krimeo
Kategorio:Loĝlokoj de la Simferopola distrikto